b"\n_START_ARTICLE_\nElsmyro sala\n_START_PARAGRAPH_\nElsmyro sala (pranc. \xc3\x8ele d'Ellesmere, angl. Ellesmere Island) \xe2\x80\x93 sala Kanados Arktiniame salyne, \xc4\xaf vakarus nuo Grenlandijos, \xc4\xafsiterpusi tarp Bafino \xc4\xaflankos ir Arkties vandenyno, 756 km nuo \xc5\xa1iaur\xc4\x97s a\xc5\xa1igalio. Priklauso Kanados Nunavuto teritorijai. Plotas 196235 km\xc2\xb2. Tai tre\xc4\x8dia pagal dyd\xc4\xaf Kanados ir de\xc5\xa1imta pagal dyd\xc4\xaf pasaulio sala. _NEWLINE_Apie tre\xc4\x8ddal\xc4\xaf salos dengia ledynai. Ledo kepur\xc4\x97s dengia salos centre esan\xc4\x8dius Brit\xc5\xb3 Imperijos kalnus (auk\xc5\xa1tis iki 2916 m, Barbo k.) ir \xc5\xa1iaurin\xc4\x99 salos dal\xc4\xaf. Salos \xc5\xa1iaur\xc4\x97je yra \xc5\xa1iauriausi pasaulio kalnai \xe2\x80\x93 Jungtini\xc5\xb3 Valstij\xc5\xb3 kalnag\xc5\xabbris. Krantai smarkiai i\xc5\xa1rai\xc5\xbeyti fjord\xc5\xb3. Ledyn\xc5\xb3 nepadengtose teritorijose vyrauja nykios arktin\xc4\x97s dykumos. Klimatas arktinis. Vasar\xc4\x85 temperat\xc5\xabra pakyla iki 7\xc2\xa0\xc2\xb0C. Metinis krituli\xc5\xb3 kiekis 60 mm. Saloje yra did\xc5\xbeiausias Arktyje Heiseno e\xc5\xbeeras (plotas 542 km\xc2\xb2). Apie penktadalis salos teritorijos saugoma Quttinirpaaq nacionaliniame parke. _NEWLINE_Elsmyro sala buvo apgyvendinta inuit\xc5\xb3 1000-2000 m. pr. m. e. Pirmieji europie\xc4\x8diai, pasiek\xc4\x99 sal\xc4\x85, buvo vikingai. Jie aktyviai prekiavo su vietiniais gyventojais. 1616 m. Elsmyro sal\xc4\x85 pasiek\xc4\x97 Viljamas Bafinas. 1881 m. amerikietis Adolphus Greely pirmasis per\xc5\xbeygiavo vis\xc4\x85 sal\xc4\x85. 1905 m. Robertas Piris i\xc5\xa1 \xc5\xa0eridano ky\xc5\xa1ulio Elsmyro saloje prad\xc4\x97jo savo \xc5\xbeyg\xc4\xaf link \xc5\xa1iaur\xc4\x97s a\xc5\xa1igalio._NEWLINE_2001 m. Elsmyro saloje gyveno 168 gyventojai. Yra 3 gyvenviet\xc4\x97s: Alertas (\xc5\xa1iauriausia pasaulio gyvenviet\xc4\x97), Eurika ir Grise Fjordas."